Nog 'n kind sterf glo aan pa se hand in Noord-Kaap | Netwerk24
Deur Alet van der Walt 11 Desember 2019 21:44
Dit is die derde voorval die afgelope tyd waar kinders deur hul ouers of iemand na aan hulle leed aangedoen is.
Lt.genl Risimati Shivuri, provinsiale polisiekommissaris, het die voorval by Loeriesfontein veroordeel waar 'n 43-jarige man sy babadogtertjie met 'n mes doodgesteek het.
Die man, wat van sy vrou vervreemd is, het sy twee dogtertjies (die baba en 'n tweejarige peuter) by sy vrou gevat en geweier om hulle weer aan haar terug te besorg.
Die hof het die kinders in die ma se sorg geplaas.
Die man het glo eers die baba met die mes doodgesteek en toe homself met die mes beseer.
Hy is onder polisiebewaking in die hospitaal.
Die ander dogtertjie is nie beseer nie en weer in haar ma se sorg.
Shivuri het die gemeenskap gevra om oplossings vir huishoudelike probleme te soek en vir berading te gaan.
"Om iemand se lewe te neem is 'n misdaad, ongeag die omstandighede," sê hy.
Soos vroeër berig is die lyke van 'n pa, Nandos Ramasehele (32), en sy twee dogtertjies, Lebogang-Angel (8) en Orisilwe-Gladness (4), op 5 Desember uit 'n kanaal by Louisvale Dorp buite Upington gehaal.
Ramasehele het volgens inligting met die kinders in die kanaal gespring en verdrink.
In nog 'n voorval op 22 November is Mariana Pieters (11) se lyk saam met dié van haar suster, Anna (20), en dié se kêrel, ene Phiri, ook uit 'n kanaal by Louisvale Dorp gehaal.
In nog 'n voorval het 'n vrou Saterdag, ook by Louisvale Dorp, haar ma met 'n mes gesteek en gedreig om met haar kinders in die kanaal te spring.